朝散大夫、同知東平府事胡公神道碑

以2024年11月18日从维基文库导出

朝散大夫、同知東平府事胡公神道碑

作者：元好問　金朝

《元好問集/17》

- 姊妹计划: 数据项

公諱景崧，字彥高，姓胡氏。其先威州人。曾祖智，避靖康之亂，遷武安，遂占籍焉。祖益，家累巨萬，其父課之讀書，涉獵經史，工於書翰，輕財好施，不責報償。秋冬之交，量以布絮散寒者，仍作麋粥以食之，歲以為常。趙魏間稱積德者，莫不以胡氏為稱首。正隆南征，以良家子從軍，載國子監書以歸，因之起「萬卷堂」，延致儒士，門不絕賓。儒素起宗，實兆於此。後以第四子浩官五品，贈宣武將軍。考仲溶，嗜讀書，不以世務縈懷。大定初，兩赴廷試不中，即以詩酒自娛，竟用是得疾，甫三十而歿。用公貴，贈朝列大夫、安定縣子。公幼有至性，十歲喪父，哀毀成疾。嘗泣謂其母孔氏言：「吾父不幸早世，兒誓當學以成吾父之志。」孔夫人有賢行，所以作成其子者為甚力，故公十五知屬文，弱冠有聲場屋間。年三十，擢大定二十五年詞賦甲科，釋褐海州軍事判官。用提刑司廉舉，特旨升即墨令。

縣治瀕海，土膋而俗惡，公清介自律，人莫敢犯，一新珥筆之舊。縣界多世官，侵愁細民，累政以為苦，及是有以牧馬傷民田者，公深治而痛繩之，強暴為之帖然。初縣廨在古城之隅，為妖狐所據，狐晝伏夜出，變化狡獪，或為獄卒，縱遣囚繫；或為官妓，盜驛傳被襆，媚惑男女，有迷亂至死者。民無如之何，反以香火奉之餘五十年矣。公下車，問知所以然，顧謂同僚：「官舍所以居賢，今令不得居，而狐得據之耶？」時屋空已久，頹圮殊甚，即命完葺之。明日，即聽事理務，抵暮張燭而坐。夜參半，狐鳴後圃中，一唱百和，少頃群集周匝廷內，中一大狐據地而吼，如欲搏噬然。卒伍散走，投死無所，公安坐不為動，而狐亦不敢前。良久，稍稍引退。如是者三日，遂不復來。後十餘日，傳一女奴歌嘯跳躍，狂若寐語，公以朱書迫逐之，置奴釵間，奴即知人。明日，尉自巡邏還，遭群狐數百，由縣東南而去，狐禍遂絕。縣民以公為神，刻石頌德，李右司之純之文也。

秩未滿，用提刑司薦，遷河南府推官。偃師送強寇十數輩，尹以下謂此寇為民害久，亟欲除之。公疑縣所送者皆平民，為緩其獄。尹怒，強出囚於市，且以稍緩讓公，公執議之次，忽有馳報偃師獲正賊者，尹慚謝，即日上書薦之，就除太原推官。未赴，召為大興推官。時道陵新即大位，留意庶獄，敕尚書省：「吾往判大興，獄犴填滿，推官雖小職，尤難其人。可選文臣公平審慎者充。」宰相以公為能，故有此授。公蒞職不三月，以獄空聞。詔錫宴以寵之。俄改上京等路提刑司判官。秩滿，以稱職超授西京路轉運副使。丁內艱，服除，為國子監丞，兼戶部員外郎。未幾，改同知遼東路轉運使事。本路稅額以牛頭征者，積數百萬石，多有名無實，無所從出，而重為主典者之累。公躬自閱實，無有欺抑者，凡樁配之數，悉從蠲貸。在所倉官，坐傷耗而礙銓調者，率以新官代之。旬月，入為刑部員外郎。

東平、大名同時有告人謀反者，朝廷以戶部員外郎蘇某鞠獄大名，而東平則以公決之。蘇法吏，專事榜掠，囚不勝慘毒，皆自誣服，株連者以千數。公至東平，有司供獄具至，有蠍籠、大匱之屬，公歎曰：「斷獄以情，奚以此為哉？」引告者諦審之，十日而後其情得，告者搏頰，自恨言所以誣罔者。獄既具，止反坐此人而已。東平尹率其屬勞公曰：「非使者忠愛，三千人之命誰當續之？」百姓焚香拜送，連延百餘里，馬為不得前。及奏上，道陵喜曰：「胡景崧處置稱朕意矣，大名之獄獨無冤乎！」隨以它使者覆之，蘇竟以罪去，而公之朝譽由是益隆。

泰和六年，以選為上京、東京等路按察司簽事。陛辭，以例言三事，然皆天下之大計，非例所當言者。其一，天子之職在擇相，相得人，則垂拱而治可也。其二，今皇嗣未立，宜肅正六宮，以廣繼嗣之路。時元妃李氏專寵，其宗有威福之漸，外臣有寅緣至宰相者，故公為上言如此。不報。改同知鎮西軍節度使事。屬歲旱，公禱而雨。明年，郡國蝗，中使四出掩捕，獨公所治近城三十里無有也。樓煩報蝗入縣境，公馳至，禱於后土祠，言罪在守令，幸無毒平民。顧盼之際，蝗去無留者。

衛紹王大安初，擢坊州刺史。公老於吏事，布宣教條，恩威並著，旬月之後，但臥治而已。俄改解州刺史，坊人攀送垂泣而去。逾年，遷同知東平府路兵馬都總管事。以崇慶二年五月日遘疾，春秋五十有九，卒於雒陽之傳舍。積官朝散大夫、上護軍、安定郡開國伯，食邑七百戶。後幾日，葬於某所之先塋。

娶馬氏，封安定郡君。婦德母儀，中表以為法。後公幾年卒。子男三人：長曰德珪，正大四年進士，儒林郎、富平縣主簿。次德琚，早卒。次德琳，以公蔭為禮曹掾。女二人：長適刑台焦日新，封中山縣君。次適洧川楊振文，封弘農縣君。孫男三人：祗遹、祗承、祗畏。

公美豐儀，善談論，臨事剛嚴，人莫敢犯。至於推誠接物，則慈祥愷悌，唯恐不及。族屬餘百口同居，迨公四世，公恤睦之，小大無間言。從弟義幼孤，賴公教督，繼擢高第。舊制，文資官例提舉學校，故公所在必課諸生學，委曲周至，終始如一。前後三知貢舉，凡置在優等者，皆奇俊宏傑之士，士論以得人許之。

歲丙午，某過彰德，德珪方為府從事，謂某言：「先人棄養將三十年，貞祐之亂，倉皇南渡，顧瞻先壟，有旌紀寂寞之感。迨今北歸，先夫人之柩從祔有日。誠得吾子銘而誌之，以俟百世之下，不肖孤死不恨矣。敢百拜以請。」某不敏，嘗問公於曹徵君子玉。子玉，公鄉里，知公為詳，以為公無他過人，但能充孝弟之性而已。古有之，事親孝，故忠可移於君；居家理，故治可移於官。又曰：「孝弟之至，通於神明。」信斯言也，公可以無愧矣，銘其可辭。其銘曰：

地天而人，泰山微塵，不以元氣綱維之，奚取於眇焉之身？元氣維何，由孝而仁。智效一官，大或秉釣。民吾同胞，忍弗愛其親，惟悉聰明，而致忠愛，故所過者化，而存者神。上下同流，何有乎獸伏而鳥馴？問牛及馬，不足以謂之能。柱後惠文，不足以謂之循。我思胡公，暖然而春。鬱彼佳城，誌以貞瑉。千年而見白日，尚知為泰和之名臣。

本金朝作品在全世界都属于公有领域，因为作者逝世已经遠遠超过100年。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- S M Lee

- Njzjz

- Rocket000

- Jdx

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

- Dbenbenn

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

朝散大夫、同知東平府事胡公神道碑

关于